**Ποιότητα ζωής**

**Πρόλογος (ομιλία)**

Αγαπητοί συμμαθητές, συμμαθήτριες,

Στο πλαίσιο της ομαδικής εργασίας που έχουμε αναλάβει μας δίνεται η δυνατότητα να εκθέσουμε τις παρατηρήσεις μας αναφορικά με την εξέλιξη της τεχνικής και τη σχέση της με την ποιότητα ζωής που απολαμβάνουν οι σύγχρονοι άνθρωποι. Αναμφισβήτητα, το βιοτικό επίπεδο των ανθρώπων έχει αναβαθμιστεί, καθώς η τεχνολογική έκρηξη ξεπέρασε εμπόδια και πρόσφερε πολύτιμη βοήθεια στον άνθρωπο του σήμερα . Ακολούθως θα περίμενε κανείς ότι κάτι τέτοιο θα συνοδευόταν από μια ανώτερη ποιότητα ζωής, που θα εξασφάλιζε σε όλους ευημερία στον υλικό, αλλά και στον ψυχικό και συναισθηματικό βίο . Δυστυχώς όμως, αν ρίξουμε μια πιο προσεχτική ματιά συνειδητοποιούμε ότι νέα προβλήματα απασχολούν τους ανθρώπους με αποτέλεσμα η τεχνολογική ανάπτυξη να μην συμβαδίζει με την ποιοτική ζωή .

**Πρόλογος (άρθρο)**

Η τεχνοκρατική εποχή που διανύουμε αναδεικνύει ένα διφορούμενο φάσμα επιδράσεων, καθώς ο τεχνικός πολιτισμός παρουσιάζει δυσανάλογη ανάπτυξη σε σχέση με τον πνευματικό κι ηθικό πολιτισμό. Το γεγονός αυτό υπονομεύει την ποιότητα ζωής του σύγχρονου ανθρώπου. Και προκειμένου να αποκατασταθεί μια ισορροπία μεταξύ τεχνικής και ποιότητας ζωής, χρειάζεται πρώτα απ’ όλα να αναζητηθούν τα αίτια αυτής της αντίφασης.

**Εννοιολογική προσέγγιση**

Ο όρος <<ποιότητα ζωής>> συνδέεται άρρηκτα με την ευτυχία, καθώς **αναφέρεται στο σύνολο των συνθηκών και τρόπων ζωής που προάγουν τον άνθρωπο βιολογικά και πνευματικά, εξασφαλίζοντας τις αντικειμενικές προϋποθέσεις ευδαιμονίας.** Η ποιότητα ζωής, δηλαδή, υφίσταται, όταν ο άνθρωπος έχει καλό βιοτικό επίπεδο (επάρκεια σε υλικά αγαθά), βιώνει την πνευματικότητα (του κόσμου των ιδεών και των αξιών) και η σχέση με τον εαυτό του, με την κοινωνία και το φυσικό περιβάλλον είναι αρμονική. Στην ποιότητα ζωής, που είναι μια ευρύτατη έννοια, συμπεριλαμβάνονται :

* Το βιοτικό επίπεδο.
* Η πνευματική ζωή (αρετή, συναίσθημα, γνώση).
* Ο πολιτιστικός βίος (ψυχαγωγία, τέχνες, αθλητισμός).
* Οι υγιείς ανθρώπινες σχέσεις (διαπροσωπικές και διακρατικές).
* Το δημοκρατικό πολίτευμα και το δίκαιο.
* Η εύρυθμη λειτουργία των θεσμών.
* Το καθαρό φυσικό περιβάλλον

**Η σημασία της ποιότητας της ζωής**

Η ποιότητα ζωής αποτελεί στόχο όλων των ανθρώπων, καθώς είναι πολλές οι ευεργετικές επιδράσεις της σε βιολογικό και πνευματικό επίπεδο, ιδιαιτέρως, όμως στον τρόπο σκέψης και δράσης του ατόμου που τη βιώνει:

* Αισθάνεται ασφάλεια και σιγουριά.
* Βιώνει τη χαρά της ζωής με ηρεμία, γαλήνη, μα και την απολαμβάνει.
* Ζει με αξιοπρέπεια, απλότητα και λιτότητα.
* Ανακαλύπτει το βαθύτερο νόημα του κόσμου.
* Διακρίνεται για τη δημιουργικότητα και την αυτενέργεια.
* Παρατείνεται η ζωή του ανθρώπου, επέρχεται μακροζωία.
* Διευρύνεται πνευματικά
* Αποκτά ισορροπία και αντιμετωπίζει αισιόδοξα τη ζωή.
* Προάγει τον πολιτισμό σε όλους τους τομείς του.
* Εμπνέεται από τον εθελοντισμό, προσφέρει ανιδιοτελώς τις υπηρεσίες του στην κοινωνία(αγαθοεργία).
* Έχει αρμονικές σχέσεις με τους συνανθρώπους του

**Η ποιότητα ζωής σήμερα**

Πολλοί είναι εκείνοι που διατείνονται ότι η σύγχρονη ποιότητα ζωής είναι αναβαθμισμένη σε σχέση με το παρελθόν, ενώ άλλοι υποστηρίζουν το αντίθετο. Ωστόσο, το κριτήριο διαφοροποιείται σε σχέση με τη χώρα και τον πληθυσμό της, γιατί διαφορετικό είναι το επίπεδο ζωής στο δυτικό κόσμο απ’ ό,τι στις υπανάπτυκτες χώρες της Ανατολής. Συγκεκριμένα, στις προηγμένες χώρες του δυτικού κόσμου υπάρχουν συνθήκες που μαρτυρούν την αναβάθμιση της ζωής:

* Έχει ανέλθει το βιοτικό επίπεδο, χάρη στην επιστήμη και στην τεχνολογία.
* Ανυψώθηκε το πνευματικό επίπεδο με τη διεύρυνση της εκπαίδευσης, την πληροφοριακή επανάσταση, την εξάπλωση της γνώσης
* Ενισχύθηκαν τα δημοκρατικά πολιτεύματα με την κατοχύρωση των δικαιωμάτων.
* Υπάρχει δυνατότητα επιλογών στην ψυχαγωγία.

 Ωστόσο, παρά τα εντυπωσιακά επιτεύγματα του τεχνολογικού πολιτισμού στις κοινωνίες της Δύσης, η ποιότητα ζωής είναι υποβαθμισμένη. Αυτό το επιβεβαιώνουν:

* Η παραπληροφόρηση και η προπαγάνδα.
* Οι ψυχρές ανθρώπινες σχέσεις και η μοναξιά.
* Η μαζική υποκουλτούρα και η ψυχοκτονία.
* Η περιβαλλοντική υποβάθμιση.
* Η αύξηση της βίας και η έξαρση των ναρκωτικών.
* Η απειλή της ειρήνης.
* Η καταπάτηση των δικαιωμάτων

Αλλά και στις υπανάπτυκτες χώρες είναι σαφές ότι δε γίνεται λόγος για ποιότητα ζωής, αφού οι συνθήκες δεν το επιτρέπουν. Συγκεκριμένα, ο τρίτος κόσμος υποφέρει, διότι επικρατούν:

* Άθλιες συνθήκες επιβίωσης και διαβίωσης (π.χ. υποσιτισμός, αβιταμίνωση, έλλειψη πόσιμου νερού, απουσία αποχετευτικού δικτύου).
* Ασθένειες και λιμοί : το πλήθος των λοιμωδών νοσημάτων, η έλλειψη φαρμάκων και η απουσία εμβολιασμών αποδεκατίζουν τους πληθυσμούς που παρουσιάζουν υψηλό δείκτη θνησιμότητας κυρίως στην παιδική ηλικία.
* Αναλφαβητισμός, πνευματικός σκοταδισμός, προκαταλήψεις και δεισιδαιμονίες που εγκλωβίζουν και περιχαρακώνουν τη σκέψη.
* Ολοκληρωτικά καθεστώτα, κατάφωρη παραβίαση των ανθρώπινων δικαιωμάτων , πόλεμοι, βία και δουλεία.
* Υπερπληθυσμός λόγω της απουσίας οικογενειακού προγραμματισμού.
* Υψηλά ποσοστά ανεργίας, αδυναμία επαγγελματικής απασχόλησης.

**Παράγοντες που επηρεάζουν την ποιότητα ζωής**

* **Τεχνολογική ανάπτυξη**: Με την πρόοδο της τεχνολογίας τελειοποιήθηκαν τα μέσα συγκοινωνίας και επικοινωνίας καθιστώντας ευκολότερη την επικοινωνία μεταξύ των λαών. Συνακόλουθα αναπτύχθηκε ο τουρισμός και ευνοήθηκε η ανταλλαγή πολιτιστικών στοιχείων. Βελτιώθηκε το μορφωτικό επίπεδο των λαών που αποτελούνται από άτομα που γνωρίζουν και διεκδικούν τα δικαιώματά τους. Καταπολεμήθηκαν ανίατες ασθένειες και επιμηκύνθηκε το όριο ζωής.
* **Τέχνη:** Με την τέχνη ο άνθρωπος λυτρώνεται από τα πάθη του και ικανοποιεί τις πνευματικές και ψυχικές του ανάγκες αποκτώντας εσωτερική αρμονία και ισορροπία.
* **Ελεύθερος χρόνος:** Η αξία του ελεύθερου χρόνου στην επίτευξη ενός ανώτερου επιπέδου ζωής είναι αδιαμφισβήτητη, καθώς μέσω αυτού ο άνθρωπος απαλύνει την αγωνία και το καθημερινό του άγχος κι έτσι του δίνεται η δυνατότητα να επιδοθεί σε ασχολίες που του χαρίζουν ψυχική χαλάρωση και συμβάλλουν στην πνευματική του ολοκλήρωση.
* **Εργασία:** Με τη συνδρομή της τεχνολογίας μειώθηκε η επίμοχθη εργασία και βελτιώθηκε η ποιότητα των παραγόμενων αγαθών, παράγοντες απαραίτητοι για την αναβάθμιση της ποιότητας ζωής.
* **Μόρφωση:** Η ποιότητα ζωής εξαρτάται σε μεγάλο βαθμό από το επίπεδο της ηθικής και πνευματικής συγκρότησης του ατόμου. Σύγχρονα εκπαιδευτήρια στα οποία εφαρμόζονται νέες διδακτικές μέθοδοι και τεχνολογίες ενώ δίνεται έμφαση στην περιβαλλοντική και πολιτιστική εκπαίδευση, καθώς και στις ηθικές αρχές με σεβασμό στο συνάνθρωπο είναι βασικές προϋποθέσεις που προάγουν τον άνθρωπο ηθικά και πνευματικά. Παράλληλα, απαραίτητη είναι η εύρυθμη λειτουργία των θεσμών και της δημοκρατίας, ώστε να ενισχύεται στους πολίτες το αίσθημα της ασφάλειας και η κοινωνική συνείδηση.

**Αιτίες υποβάθμισης της ποιότητας ζωής**

* Η **ανάπτυξη της τεχνολογίας** και ακόμη περισσότερο η ολοένα και γρηγορότερη πρόοδός της αιφνιδίασε τον άνθρωπο και τον βρήκε απροετοίμαστο να την αξιοποιήσει θετικά.
* **Η κυριαρχία του ανθρώπου πάνω στη φύση** του έδωσε μεν δύναμη και αυτοπεποίθηση, αλλά και τον μετέτρεψε σε ένα  αλαζόνα,  υπερφίαλο  δυνάστη,  ο  οποίος  επιδεικνύει  ασυλλόγιστα  τη  δύναμή  του  εις  βάρος  τόσο  του φυσικού περιβάλλοντος επιφέροντας διατάραξη της οικολογικής ισορροπίας, όσο και των συνανθρώπων του.
* **Ο τεχνοκρατικός προσανατολισμός της εκπαίδευσης**, χωρίς το αναγκαίο ηθικό υπόβαθρο οδηγεί στην εσφαλμένη αξιοποίηση των τεχνολογικών επιτευγμάτων.
* Ο αλλοτριωμένος, μαζοποιημένος σύγχρονος άνθρωπος μοιάζει απογυμνωμένος από ηθικές αρχές και αξίες και συνεπώς είναι ανίκανος να διαχωρίσει το καλό από το κακό.
* Η αναβάθμιση του βιοτικού επιπέδου συνοδεύτηκε από μια καθαρά **υλιστική νοοτροπία.** Ο άνθρωπος επιδίδεται σε ένα ξέφρενο κυνήγι υλικών μέσων, επιδιώκοντας την υλική ευδαιμονία, αδιαφορώντας για την πνευματική, συναισθηματική και ψυχική του υπόσταση. **H υπεραφθονία υλικών αγαθών οδήγησε σε πνευματική νωθρότητα, στην κοινωνική αδιαφορία και στον ψυχικό μαρασμό.**
* **Η έντονη αστικοποίηση** οδήγησε σε ασφυκτικές συνθήκες ζωής διαβίωσης στα μεγάλα αστικά κέντρα, που χαρακτηρίζονται από τη ρύπανση του περιβάλλοντος, την κυκλοφοριακή συμφόρηση, την οικιστική αναρχία με αφιλόξενα κτήρια και έλλειψη ζωτικού χώρου, ανθυγιεινή διαβίωση των κατοίκων και απρόσωπες σχέσεις που τις συντηρεί η ανωνυμία, η μοναξιά, ο ανταγωνισμός και η καχυποψία. Καθαρά επιφανειακές, ωφελιμιστικές οι σχέσεις των ανθρώπων σήμερα, δεν τους επιτρέπουν να επικοινωνήσουν, να εξωτερικεύσουν τις σκέψεις και τους προβληματισμούς τους και να αποφορτιστούν συναισθηματικά. Αντίθετα, νιώθουν αποξενωμένοι, χωρίς ίχνος αλτρουισμού και ανιδιοτέλειας .
* **Η στροφή στον καταναλωτισμό οδηγεί ταυτόχρονα το άτομο σε υπερεργασία** **με συνέπεια την απώλεια του ελεύθερου χρόνου** . Ο άνθρωπος, επομένως, δεν απολαμβάνει στιγμές ηρεμίας, χαλάρωσης, γνήσιας ψυχαγωγίας, αλλά νιώθει κουρασμένος, νευρικός, γεμάτος άγχος, στοιχεία που δεν συντείνουν στο αγαθό της ποιοτικής ζωής .
* **Η δυσλειτουργία των ΜΜΕ και η εκτροπή από το ρόλο τους ως μέσων ενημέρωσης αντικειμενικής και αμερόληπτης υποβιβάζει το ρόλο του πολίτη,** καθώς τον χειραγωγεί με την προβολή ευτελών προτύπων, την παραχάραξη της αλήθειας και τον παραγκωνισμό των πνευματικών ανθρώπων.
* **Η παγκοσμιοποίηση και οι διεθνείς οικονομικές σχέσεις ενισχύουν τον ανταγωνισμό** και αποδυναμώνουν την εθνική ταυτότητα των χωρών με τις σχέσεις οικονομικής εξάρτησης που δημιουργούν.
* **Η παγκόσμια οικονομική κρίση** υποβάθμισε την ποιότητα ζωής αφού εξαθλίωσε τη ζωή των ανθρώπων οδηγώντας τους στην ανεργία και την ανέχεια.
* Τέλος, **την ποιότητα ζωής υποσκάπτουν και οι συχνές και κατάφορες παραβιάσεις των δικαιωμάτων.** Καθημερινά φαινόμενα όπως η ανεργία, η φτώχεια, ο ρατσισμός πλήττουν τις ανθρώπινες κοινωνίες υποβαθμίζοντας την αξία και αξιοπρέπεια του καθενός και εξαφανίζοντας έναν ποιοτικό βίο . Βέβαια, σε μεγαλύτερη κλίμακα, οι εκρήξεις πολέμων καταπατούν κάθε έννοια ανθρωπιάς και αξιοπρέπειας .

**Προτάσεις για αναβάθμιση της ποιότητας ζωής**

Είναι ανάγκη, καταρχάς, το άτομο να κατανοήσει το εύρος της έννοιας και να συνειδητοποιήσει ότι η ποιότητα ζωής προσδιορίζεται από διάφορους συντελεστές ενώ η επίτευξη αυτού του ευγενικού στόχου είναι συλλογικό και ατομικό έργο αλλά και αποτέλεσμα της λειτουργίας των θεμελιωδών θεσμών. Ειδικότερα, για να πετύχουμε μια ζωή με ποιότητα, επιβάλλεται να δημιουργηθούν οι ακόλουθες προϋποθέσεις:

* Απαιτείται **ανθρωπιστική παιδεία** που θα στηρίζεται στην καλλιέργεια του πνεύματος και του ήθους, έτσι ώστε ο άνθρωπος να προβληματιστεί και να απορρίψει αναχρονιστικές και παρωχημένες αντιλήψεις, που ναρκώνουν τη σκέψη και την αλλοτριώνουν. Αλλά και η **αυτοκριτική** αποτελεί ουσιαστική ατραπό για τη διάπλαση προσωπικοτήτων με μέτρο και αίσθηση του καθήκοντος, ώστε να εξοβελίσουμε το ψεύδος και την ιδιοτέλεια, καθώς και να ιεραρχήσουμε τις ανάγκες μας πάνω σε μία βάση ορθή και όχι αποκλειστικά στο χρήμα.
* Η **ύπαρξη κοινωνικής συνείδησης** και η **ενσυνείδητη εφαρμογή των νόμων**, ώστε οι πολίτες ν' αντιληφθούν τα καθήκοντά τους και να δράσουν με άξονα το πνεύμα συνεργασίας και κοινωνικότητας, αποτρέπουν φαινόμενα κοινωνικής παραβατικότητας, που οδηγούν στον κοινωνικό αποκλεισμό και στη δυστυχία.
* Η **ενεργός συμμετοχή του πολίτη στη δημόσια ζωή**, χωρίς κομματισμούς και εμπάθειες, με γνώμονα το κοινό καλό και τη στήριξη του δημοκρατικού πολιτεύματος αποτελεί αναγκαία προϋπόθεση για την αρμονική κοινωνική συμβίωση. Η ανάληψη των υποχρεώσεών δίνει το δικαίωμα στο άτομο να ελέγχει την εκάστοτε εξουσία, η οποία οφείλει να σέβεται τον πολίτη και να τηρεί το κανονιστικό πλαίσιο της κοινωνίας με αγαθή προαίρεση, χωρίς να δημαγωγεί.
* Η **ορθολογιστική χρήση της μηχανής** είναι απαραίτητη, ώστε ο άνθρωπος να καταστεί δημιουργός και όχι υποχείριο του δημιουργήματός του και όργανο παραγωγής και κατανάλωσης.
* Η **επαφή με τη παράδοση**, δηλαδή με τα ζωντανά στοιχεία του παρελθόντος, αποτελεί ισχυρό αντέρεισμα για την προώθηση διαχρονικών και άφθαρτων αξιών, προκειμένου ο σύγχρονος άνθρωπος να πορευθεί το δρόμο της αγάπης και της ειρήνης, της συμφιλίωσης με το συνάνθρωπο και τη φύση, χωρίς εκδικητικές τάσεις και κατακτητική μανία. Η παράδοση δίνει το έναυσμα για γνώση του παρελθόντος, γεγονός που αποτελεί κινητήριο μοχλό για την πρόοδο και την ποιότητα ζωής.
* Η πολιτεία έχει χρέος να επιδείξει μέριμνα για καλό βιοτικό επίπεδο και να καταβάλλει ουσιαστική προσπάθεια για τη βελτίωση των συνθηκών ζωής στις πόλεις και τη δικαιότερη οργάνωση της κοινωνίας. Απαιτείται, επίσης, **σύγχρονο νομικό πλαίσιο, ενίσχυση της δημοκρατίας και εξυγίανση της πολιτικής εξουσίας**, ώστε να υπηρετεί το πανανθρώπινο καλό ( κράτος πρόνοιας και δικαιοσύνης). Στόχος, εξάλλου, μιας αναπτυξιακής πολιτικής είναι και η **αποκέντρωση,** που αποτελεί κίνητρο για την αντιμετώπιση των προβλημάτων που δημιουργούνται στις σύγχρονες μεγαλουπόλεις.
* Η **εύρυθμη λειτουργία των θεσμών** και κυρίως αυτών της οικογένειας και των Μ.Μ.Ε μπορεί να αντισταθμίσει την κατάσταση. Καταρχάς, ο υπό αμφισβήτηση οικογενειακός θεσμός χρειάζεται να λειτουργήσει με προοπτική το σεβασμό στην προσωπικότητα και τις ανάγκες του παιδιού. Τα Μ.Μ.Ε. είναι αναγκαίο να ενημερώνουν σφαιρικά και πολυδιάστατα, πέρα από μηχανισμούς παραπληροφόρησης, ώστε να διαμορφώνουν θετικά την παγκόσμια κοινή γνώμη, χωρίς υστεροβουλίες και σκοπιμότητες.
* Οι πνευματικοί ηγέτες οφείλουν με τη γνώση να διαφωτίζουν τους ανθρώπους, αφού ο ρόλος τους είναι παιδαγωγικός και ανανεωτικός. Ειδικότερα, ο επιστήμονας απαιτεί να χρησιμοποιεί τα επιστημονικά πορίσματα για το πανανθρώπινο καλό, την υγεία, τη μόρφωση των ατόμων και όχι για πυρηνικά όπλα και στρατιωτικούς εξοπλισμούς. Αλλά και η τέχνη, που αποτελεί κοινή γλώσσα, μπορεί να εξευγενίσει τις ψυχές των ανθρώπων και να διαμορφώσει ένα αισθητικό πλαίσιο, ικανό να αναβαθμίσει την εσωτερικότητα των ατόμων.
* Τέλος, το άτομο οφείλει να επιδιώξει την ποιότητα στη ζωή του, δίνοντας έμφαση στην πνευματικότητα και στην ηθικότητα με σκοπό την κατάκτηση της αυτογνωσίας. Ειδικότερα, επιβάλλεται να ατενίζει τον κόσμο με κριτική ματιά, να επιδεικνύει δύναμη ψυχής και αντίσταση στη μαζοποίηση, τον υλισμό και τον ατομικισμό, να ιεραρχεί τη φύση, προκειμένου να απολαμβάνει ένα ανώτερο επίπεδο ζωής.

 **Ο ρόλος των νέων και της τεχνολογίας στην αναβάθμιση της ποιότητας ζωής**

* Χρειάζεται οι νεότεροι να βρίσκονται σε **συνεχή εγρήγορση** αναφορικά με τα επιτεύγματα της τεχνολογίας και την ορθή τους αξιοποίηση . Κάτι τέτοιο μπορεί να επιτευχθεί **μέσω της διαρκούς ενημέρωσης και πληροφόρησης .** Η κατανόηση της σημασίας της δια βίου μάθησης μπορεί να βοηθήσει ώστε οι χρήστες της τεχνολογίας να μην παραμένουν αδρανείς, παθητικοί, αλλά να ενεργοποιούνται αναζητώντας πληροφορίες, ώστε να αποκτήσουν την αναγκαία τεχνογνωσία .
* Απαραίτητη θεωρείται, ακόμη, η έμφαση που πρέπει να δοθεί στην έρευνα . Η **στελέχωση ερευνητικών προγραμμάτων από έγκριτους επιστήμονες**, με συμμετοχή όμως και νεότερων μελών θα προσφέρει τη δυνατότητα για άρτια γνωριμία με τα τεχνολογικά μέσα, για αλλαγές και τροποποιήσεις που μπορεί να τα βελτιώσουν και για ενημέρωση και παραδειγματισμό για την ποιοτική τους χρησιμοποίηση .
* Χρήσιμη θα ήταν, παράλληλα, και η **συμμετοχή σε συνέδρια, ημερίδες, διοργανώσεις που αφορούν την έκρηξη της τεχνολογίας και την αξιοποίησή της προς όφελος του ανθρώπου και της ποιότητας ζωής του .** Ειδικότερα, η διοργάνωση ανοιχτού, δημόσιου διαλόγου θα καταστήσει δυνατό στο ευρύ κοινό να λάβει ολοκληρωμένη πληροφόρηση, ώστε να κάνει την τεχνολογία πολύτιμο σύμμαχο στη ζωή του .
* Κινητά, διαδίκτυο, μέσα κοινωνικής δικτύωσης αποτελούν αναπόσπαστο κομμάτι της καθημερινότητας μας, που κάποιες φορές αντί να μας εξυπηρετούν, μας παγιδεύουν . Για τον λόγο αυτό **θα ήταν καλό να επαναπροσδιορίσουμε τις αξίες και προτεραιότητές μας και να αντιληφθούμε πως έχουμε ανάγκη την ανθρώπινη επαφή και επικοινωνία για μια γεμάτη, ποιοτική ζωή κι όχι τα υποκατάστατά τους** .

**Επίλογος** Είναι φυσικό η τεχνολογία και τα δώρα που αυτή φέρνει να συναρπάζουν, να γοητεύουν και να αυξάνουν την επιθυμία των ανθρώπων να τα γνωρίσουν και να τα καταστήσουν μέρος της καθημερινότητάς τους . Κάτι τέτοιο δεν είναι βέβαια επιλήψιμο, αρκεί η ενασχόληση με την τεχνολογία να μην γίνεται αυτοσκοπός και να μην παρασύρει στον καταναλωτισμό και τη μαζοποίηση. Τότε, παύει να είναι ευεργετική η επίδρασή της και υπονομεύει την ποιότητα ζωής, την οποία υποτίθεται ότι υπηρετεί. Χρειάζεται, επομένως, πνευματική καλλιέργεια, κριτική ετοιμότητα και οξυμένη σκέψη, ώστε κάθε άτομο να μπορεί να θέτει τα όρια που χρειάζονται για να γίνει η τεχνολογία συνώνυμο της ποιότητας ζωής .